**Dövlət Radiotezliklər İdarəsinin**

 **10.01. 2023-cü il tarixli**

**3-27-119/3-2-2/2023 nömrəli**

**əmri ilə təsdiq edilmişdir**

**Gəmi Radiorabitə Avadanlıqları üzrə Anketlərin doldurulmasına dair**

**T Ə L İ M A T**

1. **Ümumi müddəalar**

Azərbaycan Respublikası Nazirlər Kabinetinin 2007-ci il 1 fevral tarixli 22 nömrəli qərarı ilə təsdiq edilmiş “Radiotezliklərin ayrılması, qeydiyyatı, istifadəsi və ödənişlərin təyin olunması Qaydaları”nın 2.24-cü bəndinə əsasən Dövlət Radiotezliklər İdarəsi (bundan sonra – DRİ) tərəfindən istifadəçiyə yaradılacaq şəbəkənin təyinatına uyğun verilmiş anketlər doldurularaq geri qaytarılır, 2.25-ci bəndinə görə isə təqdim olunmuş anket materiallarına əsasən hər bir radiorabitə vasitəsi üçün ödəniş aparıldıqdan sonra, həmin radiorabitə vasitələri DRİ-də qeydiyyata alınır və onların istifadəsinə icazə vərəqələri verilir.

Radiorabitə vasitəsi üzrə anket formaları DRİ-nin rəsmi saytından (https://dri.az/page/6 ünvanı) yüklənilir.

Anket forması doldurularkən bu Təlimatın tələbləri gözlənilməlidir. Anket doldurulduqdan və təsdiq edildikdən sonra DRİ-yə kağız daşıyıcıda və ya elektron formada (scan formatda dri@dri.az elektron poçtuna olmaqla) təqdim olunur.

 Eyni zamanda portal.rinn.az internet portalı üzərindən https://portal.rinn.az/az/services/registration-radio-electronic-devices-service linkinə keçid etməklə (Radioelektron vasitələrinin qeydiyyatı və icazə vərəqəsinin verilməsi ) anket sənədləri təqdim edilə bilər. İnzibati reqlamentə uyğun olaraq sorğu və ona əlavə edilən sənədlər DRİ-də araşdırılır, aradan qaldırılması mümkün olan və imtina üçün əsas olmayan çatışmazlıqlar aşkar edildikdə bu barədə ərizəçiyə 5 gündən gec olmayaraq yazılı məlumat verilir. Onlar aradan qaldırıldıqdan və təkrar sorğu ilə müraciət edildikdən sonra onlara 15 gün müddətində baxılır və müvafiq qərar qəbul edilir.

1. **Anket formasında istifadə edilən əsas anlayışlar**

**Qəza avadanlığı –** qəza hallarında istifadə olunan radiorabitə vasitəsi

**Xilasetmə vasitələri avadanlığı** - gəmi heyətinin xilası üçün istifadə olunan radiorabitə vasitəsi

1. **Anket formasının doldurulmasına dair izahlar**

1-ci sətrdə **(“Lisenziyanın seriyası və nömrəsi”**) gəmiyə təyin edilmiş lisenziyanın nömrəsi qeyd edilir.

2-ci sətrdə **(“İstifadə edən hüquqi və fiziki şəxs”**) dövlət qeydiyyatından keçmiş hüquqi şəxsin və ya VÖEN sahibi olan fiziki şəxsin qeydiyyata alındığı tam adı yazılır.

3-cü sətrdə **(“Ünvanı, telefonu, faksı, e-maili”**) hüquqi və ya fiziki şəxsin faktiki ünvanı, əlaqə telefonu (şəhər, mobil), faks nömrəsi, elektron poçt ünvanı qeyd olunur. Mobil nömrə kimi əlaqələndirici olaraq müəyyən edilmiş əməkdaşın mobil telefon nömrəsi qeyd edilməlidir. Elektron poçt ünvanı kimi təşkilatın rəsmi elektron poçt ünvanı, bu olmadıqda isə əlaqləndirici şəxsin korporativ və şəxsi e-mail ünvanı qeyd edilir. Fiziki şəxslər üzrə isə mobil nömrə və elektron poçt ünvanı kimi fiziki şəxsə məxsus olan nömrə və elektron poçt ünvanı qeyd edilir.

4-cü sətrdə **(“Gəminin adı”)** dövlət reyestrində qeyd olunmuş gəminin adı qeyd olunur.

5-ci sətrdə **(“Gəminin tipi”)** gəminin təyinatı üzrə tipi (yükdaşıyan, sərnişindaşıyan və s.) qeyd olunur.

6-cı sətrdə **(“Gəminin qeydiyyat limanı”)**- gəminin qeydiyyatda olduğu dislokasiya limanı qeyd olunur.

7-ci sətrdə **(“mübadilə kateqoriyası”)** mübadilə kateqoriyası (açıq, ictimai, məhdud)

qeyd olunur.

8-ci sətrdə **(“üzmə rayonu”)** gəminin üzmə ərazisi qeyd olunur (Xəzər dənizi, beynəlxalq sular)

9-cu sətrdə **(“Tanınma siqnalı”)** gəmiyə təyin edilmiş çağırış siqnalı qeyd olunur.

10-cu sətrdə **(“Seçmə çağırışı (SSFC)”)** gəmiyə təyin edilmiş seçmə çağırışı qeyd olunur.

11-ci sətrdə **(“Rəqəmli sistem”)** gəmiyə təyin edilmiş rəqəmli kod qeyd olunur.

2-ci səhifə **(“Radioavadanlığın tərkibi”)** hər birradiorabitə vasitəsinin təyinatına uyğun aidiyyətı qrafalarda məlumatlar qeyd olunur.